De seneste to uger har budt på stabilt vejr med solskin og temperaturer på omkring 18 til 22 grader. Det vejr fortsætter i næste uge – dog skrues der op for temperaturerne. Der er nemlig udsigt til omkring 25 grader i løbet af næste uge, hvilket er grænsen for en meteorologisk sommerdag. Højtryk opbyger bastant varme – varmere dag for dag Det stabile vejr, som efterhånden også bliver sommervarmt, skyldes især det højtryk, der ligger i nærheden af Danmark de kommende dage. Det fastlåste vejrmønster, som højtrykket skaber, gør, at luftmassen over tid bliver opvarmet. Opvarmingen fortsætter de kommende dage, hvor temperaturen i halvanden kilometers højde stiger fra 7 grader søndag til 12 grader torsdag. En generel tommelfingerregel for at finde lufttemperaturen er, at man kan lægge omkring 15 grader til temperaturen i halvanden kilometers højde om sommeren, hvis der er skyfrit og stille vejr. Opbygningen af varme betyder, at der for hver dag i næste uge bliver skruet mere og mere op for temperaturerne. Grundlovsdag ventes temperaturerne i de østlige landsdele at nå op på omkring 23 grader, og 24 grader kan ikke udelukkes. Ved vestvendte kyster bliver det noget køligere, da en strid pålandsvind sænker temperaturerne. De næste dage stiger temperaturerne, uden at vejret ændrer sig. Torsdag ventes temperaturerne at komme op på 26 grader, hvilket er en sommerdag. Frem mod weekenden holder varmen stand – dog måske en smule køligere, men stadig oppe på omkring 24 til 25 grader. Varmen forværrer tørke I omkring halvanden uge er der ikke faldet en eneste dråbe regn over landet, og det kan mærkes i naturen. En omfattende tørke har netop nu fat om landet. Lørdag nåede det landsdækkende tørkeindeks op på 9,5 – en skala, som topper på 10. Tørkeindekset er et mål for, hvor stort et vandunderskud der er i landjorden. Det beregnes ved at kigge på forskellen i, hvor meget nedbør der er faldet over en given periode, og hvor meget vand der er fordampet over samme periode. Rundt regnet svarer et tørkeindeks på 9,5 nogenlunde til, at jorden er 95 millimeter regn i underskud. Selvom vejret ikke ændrer sig fra de forgangne dage, er de øgede temperaturer ikke godt nyt for den danske natur. Varmere luft kan nemlig indeholde mere vanddamp og sætte gang i fordampningen, hvilket gør tørken endnu mere markant. Det ventes, at det landsdækkende tørkeindeks når 10 i løbet af de næste dage. Selvom tørkeindekset ikke kan overgå 10, kan naturen sagtens blive mere udtørret og gå mere end 100 millimeter regn i underskud. Vejret fra oven ser ikke ud til at hjælpe, da det stabile højtryksvejr holder al nedbør på lang afstand den næste uges tid.

Opsummering:
Grib badetøjet og solcremen - det tørre og varme vejr fortsætter længe endnu.